শুক্রবার রাত পৌনে বারোটা নাগাদ দুর্ঘটনাটি ঘটে মুম্বই থেকে প্রায় ৩০০ কিমি দূরে পশ্চিম মহারাষ্ট্রের কোলাপুরে। সংবাদ সংস্থা পিটিআই সূত্রে খবর, বাসটি মহারাষ্ট্রের গণপাতিপুলে থেকে পুণে যাচ্ছিল। পঞ্চগঙ্গা নদীর উপর ১৩০ বছর বয়সি শিবাজি সেতুতে ওঠার পরই দুর্ঘটনাটি ঘটে। প্রাথমিক ভাবে পুলিশের অনুমান, নিয়ন্ত্রণ হারিয়েই এই দুর্ঘটনাটি ঘটে। ১০০ ফুট নীচে নদীতে গিয়ে পড়ে বাসটি। দুর্ঘটনার পরই ঘটনাস্থলে পৌঁছয় পুলিশ এবং দমকল বাহিনী। স্থানীয়রাও উদ্ধার কাজে সাহায্য করেন বলে পুলিশ সূত্রে খবর। তবে বাসটিতে মোট কতজন যাত্রী ছিলেন সে বিষয়ে পুলিশের তরফে কিছু জানানো হয়নি। আহতদের স্থানীয় হাসপাতালে নিয়ে যাওয়া হয়েছে।